SPRÁVA ZO ZAHRANIČNEJ PRACOVNEJ CESTY
Č.: 39/2015
1.  Účastník ZPC:
meno, priezvisko, tituly, názov pracoviska s adresou, pracovné  zaradenie, funkcia, znalosť jazykov 
Daniela Vaněková, PhDr., Múzeum školstva a pedagogiky, Hálova 16, 851 05 Bratislava, vedúca múzea, anglický jazyk, ruský jazyk
2.  Zahraničná pracovná cesta:
štát, mesto, vykonaná v dňoch, názov prijímajúcej organizácie  s adresou, účel cesty, spôsob jej financovania (cestovné,  pobytové náklady, iné výdavky)
Austrália; Ballarat; 23.3. – 28.3. 2015, The Sovereign Hill Museums Association – Sovereign Hill School, Key Conference Solutions, Level 1, 120, Railway Avenue, Ring Wood East, Ballarat Victoria 3135, Austrália; aktívna účasť na 16. Sympóziu múzeí a zbierok pod názvom „Školský život v historických zbierkach školských múzeí“; rozpočet CVTI SR
3.  Rámcový program pobytu:
dátum, hodina, navštívené zahraničné organizácie, mená a  funkcie kontaktovaných zahraničných partnerov, kontaktné  adresy
25.3.2015, 16.30 hod. registrácia na sympózium, 17.30 hod. slávnostné otvorenie sympózia s príhovormi: riaditeľ múzea v Sovereign Hill Brett Dunlop, prezidentka asociácie múzeí v Sovereign Hill Jane Cowles, prezidentka rady škôl v Sovereign Hill, tel. 03 5337 1100, fax 03 5331 1528, email enguiries@sovereignhill.com.au; 18.30 hod. slávnostný uvítací prípitok; 20.00 hod. Blood in the Southern Cross (Krvavá bitka na južnom kríži), svetelné a zvukové predstavenie
26.3.2015, 8,00 – 15.30 hod. prednášky prihlásených účastníkov z Austrálie, Talianska a Slovenska – 13.30 hod. PhDr.Daniela Vaněková „Školský život v historickej zbierke Múzea školstva a pedagogiky, Slovenská republika“; 15.30 – 17.00 hod. praktické ukážky vyučovacích hodín v historických školách Sovereign Hill; 17.00 – 19.30 hod. prijatie účastníkov sympózia na radnici starostom mesta Ballarat ; prehliadka Mestskej galérie umenia 
27.3.2015, 8.30 – 15.00 hod. prednášky prihlásených účastníkov z Austrálie, Dánska, Talianska, Nemecka, Grécka; 15.30 – 17.00 hod. prehliadka bane na dolovanie zlata spojená s praktickou ukážkou jeho získavania z riečky v Sovereign Hill; 17.00 – 19.30 hod. prehliadka botanickej záhrady v Ballarate; slávnostná večera 
28.3.2015, 8.30 – 11.00 záverečné zhodnotenie 16. sympózia Brettom Dunlopom, riaditeľom múzea Sovereign Hill, záverečné slová k priebehu podujatia jednotlivými účastníkmi sympózia a odporučenie Onderwijsmuseum, Holandsko za organizátora 17. sympózia v roku 2017; 11.00 -12.00 hod. prehliadka Múzea zlata ; 12.30 – 16.00 hod. návšteva zoo parku v Ballarate; 16.00 hod ukončenie sympózia 
 4.  Stručný priebeh rokovaní, resp.  študijného pobytu: 
chronologicky podľa bodu 3 - obsah a výsledky rokovania, v  prípade študijnej cesty - charakteristika a výsledky študovanej problematiky, získané poznatky a uplatnenie  poznatkov z predchádzajúcich ciest
Po prvý raz sa v histórii usporiadania sympózií uskutočnilo to, že sa konalo na inom kontinente než európskom. Stala sa nimi Austrália, mesto Ballarat. Usporiadateľom bola Asociácia múzeí v Sovereign Hill, ktorej súčasťou je aj jej školská sekcia, hlavný iniciátor a garant 16. sympózia.
Po úvodných formalitách spojených s registráciou, uvítaním všetkých účastníkov s krátkym kultúrnym programom, nasledovali neformálne rozhovory a vzájomné predstavovania sa. Bolo potešením opätovne stretnúť niektoré známe tváre ako Dr. Annemarie Augscholl Blasbicher z Bolzana, či pána Horsta Massmanna z Brém, Arneho Tegelmanna z Palamusu z Estónska, ale spoznať i nových ľudí, najmä z austrálskeho univerzitného a múzejného prostredia ako Dr. Malcoma Beazleyho AM z Camberry, Annu Campbell i Mariom Littlejohn z Ballaratu a ďalších veľmi otvorených, ústretových a profesne i odborne zainteresovaných partnerov.
Ústredným programom uvítacieho večera bolo uvedenie Krvavej bitky na južnom kríži, veľkého zvukového a svetelného predstavenia znázorňujúceho historický medzník v živote ľudí - zlatokopov Ballaratu v roku 1852, kedy došlo k ich vzbure za vlastné práva a následne k jej násilnému potlačeniu vládnymi vojskami.  Toto predstavenie, ktoré sa odohráva v exterieri, je najväčším a jediným v celej Austrálii znázorňujúcim takýmto netradičným spôsobom historickú udalosť z dejín tohto kontinentu. Patrí k veľmi žiadaným v ponuke programov  Sovereign Hillu.  

Hlavným príspevkom, ktorým sa na druhý deň začali samotné rokovania na sympóziu, bola prednáška profesora Geoffrey Blainey „Kľúčové momenty v poznávaní histórie Austrálie: Zlatá horúčka“. Jeho hodinový erudovaný výklad nás previedol dejinami Austrálie, od jej objavenia v 17. storočí, vydobytím tohto územia Jamesom Cookom v roku 1770 pre Anglicko, až po ďalší ústredný medzník, ktorým bola v polovici 19. storočia „zlatá horúčka“ , ktorá viedla k najväčšiemu prisťahovalectvu do tých čias na kontinent z Európy (najmä z Anglicka, Nemecka) a z Ameriky (najmä Kalifornie). Je to obdobie, ktorým sa začala tvoriť novodobá história Austrálie, ktorú nazývajú tiež viktoriánskou.
Dve nasledujúce vystúpenia prof. Margaret Zeegers a Dr. Davida Waldrona  z Technickej univerzity a Federálnej univerzity z Austrálie upriamili pozornosť na hlavnú tému sympózia, a to, ako efektívne a efektne interpretovať a učiť vlastnú históriu, aby bola zrozumiteľná, zapamätateľná, príťažlivá, aby sa nielen rozumovo, ale aj  emotívne človeka dotkala.   Sovereign Hill ako exteriérové múzeum -skanzen vybudovaný ako presná replika dediny viktoriánskeho obdobia,  kde sa ťažilo zlato, celým vonkajším stvárnením a vnútorným životom slúži ako veľmi neformálny, detailne premyslený program, ktorý návštevníka vtiahne do minulosti a ten sa stáva jej súčasťou, je príkladom, ktorý si prednášajúci zobrali za vzor, analyzovali ho z rôznych pohľadov a vysvetľovali jeho poslanie a význam. „Učiť históriou – deti porovnávajú ako sa učia teraz , a ako v minulosti“ bol príspevok Stefanie Rosestone zo Sovereign Hill. V ňom predstavila programy pre deti od šesť do pätnásť rokov (dvojhodinové, jednodňové i týždenné v rámci školského roku alebo prázdnin), ktoré ponúka Sovereign Hill v rámci výuky svojich škôl z viktoriánskych čias. Pre lepšie pochopenie zámeru takejto práce s deťmi, sme sa následne zúčastnili dvoch ukážok z historického vyučovania detí v škole. Výsledok bol prekvapujúci, nakoľko nik nečakal, že pôjde o tak dokonale premyslenú, do detailov prepracovanú  prácu s deťmi, tak po stránke vizuálnej ako aj obsahovej. Deti s plnou vážnosťou pracovali  a aktívne reflektovali požiadavky na ne kladené.
Zahraničie reprezentovali dva príspevky: Dr. Mara Orlando, kurátorka z Padovy, Taliansko „Izby času v Múzeu vzdelávania Univerzity v Padove“ a Dr. Daniela Vaněková, Múzeum školstva a pedagogiky Bratislava „Školský život v historických zbierkach Múzea školstva a pedagogiky“, kde v úvode bolo predstavené naše múzeum a ďalšia časť sa  venovala tvorbe zbierok ako nosnej činnosti v práci múzea, jej významu nielen pre pracovisko, ale celú spoločnosť s  akcentom, aby sa aj prostredníctvom hmotných pamiatok dotvárala a spoznávala naša minulosť.  Tento fakt bol podporený interpretáciou odborného opisu vybraných zbierkových predmetov z fondu múzea. Príspevok zaujal najmä v téze zhodnocovania informácií, ktorých nositeľom sú zbierkové predmety.
Spoločenský program po celodennom rokovaní pozostával z prijatia účastníkov na radnici starostom mesta Ballarat  a prehliadky Galérie umenia, jednej z najstaršie založených na území Austrálie. 

Priebeh pracovnej časti sympózia na tretí deň  pokračoval príspevkami  najmä zo zahraničia. Zaujal príspevok Dr. Anne Katrin Gjerloff z Univerzity u Aarhusu, Dánsko „“My sme tvorcami školy a škola formuje nás! Ako kreovať prístup k vlastnej školskej histórii“, kde načrtla, že  jednou z ciest je vytvárať podmienky pre neustály kontakt mladých ľudí s ňou či už v školách, v múzeách a v ich prepojeniach prostredníctvom vzdelávacích programov a pod., lebo len poznanie  a najmä chápanie minulosti,  môže mladých ľudí výraznejšie rozumovo a najmä ľudsky posúvať dopredu, čo dokazujú viaceré výskumy. V podobnom duchu sa niesol i príspevok Dr. Annemarie Augscholl Blasbichler z Univerzity v Bolzane, Taliansko. „Povojnové vzdelávanie v Nemecku 1945 -1960“, ktoré vyšlo  knižne (je k dispozícii v MŠaP),  zachytáva prostredníctvom výpovedí ľudí navštevujúcich v tom čase školu, jej povojnovú atmosféru, problémy, radosti i ambície vtedy mladých ľudí, oboznamuje nás s vyučovacím procesom ako ho oni, ako žiaci vnímali. Výpovede dopĺňajú dobové fotografie školských artefaktov napr. vysvedčení, zošitov, učebníc, vybavenie interiérov škôl a pod. Ako informoval autor príspevku Horst Massmann zo Školského múzea v Brémach, Nemecko, táto publikácia  resp. jej obsah sa stal akousi  sondou do povojnového školského života a ukazuje, že orálna metóda je významnou  a dnes aj prirodzenou súčasťou odkrývania minulosti. Dáva tiež nové možnosti pri koncipovaní vzdelávacích programov pre návštevníkov, čo v múzeu aj využívajú. 
K problematike poznania nedávnej histórie, akou bola druhá svetová vojna pred sedemdesiatimi rokmi,  žiakmi  austrálskych škôl sa zaoberal príspevok Dr. Rosalie Triolo, z Fakulty vzdelávania na  Univerzite Monash, Austrália. Analyzovala problém nezáujmu, neznalosti základných faktov (napríklad kedy začala druhá sv. vojna?)u mladých ľudí. Jednu z príčin vidí v nedostatočnej prepojenosti školy s inými inštitúciami zaoberajúcimi sa históriou a najmä s ich vzdelávacími programami, ktoré  neformálnou, inou cestou ako školy  prehlbujú znalosti a predstavu o veciach a udalostiach z čias minulých. Podporiť túto myšlienku, aj keď nepriamo, urobil príspevok „Päť dekád inovácii: Rozvoj scénického dramaturgického v hraných predstaveniach programov Sovereign Hill“ Sue Pilbeam zo Štúdia muzeológie a kultúrneho dedičstva Univerzity Deakin, Austrália, keď potvrdila, že len neustálym hľadaním nových či inovatívnych prístupov k stvárneniu histórie (samozrejme na základe podkladov vedeckého bádania a vyhodnotenia) a marketingovo prepracovanou ich ponukou školám a ostatnej verejnosti, je možné zatraktívniť, a tým aj približovať mladým ľuďom minulosť tak, aby  ich zaujímala,  inšpirovala a nachádzali si  k nej vzťah. Dôkazom, že je to možné, je Sovereign Hill, jeho viktoriánke obdobie života mestečka vrátane škôl, ktorých programy , najmä vyučovanie na  školách spolu s mimoškolským spôsobom života, sú rezervované školami z celej Austrálie na dva roky dopredu.
K najzaujímavejším príspevkom tohto dňa určite patrilo vystúpenie Dr. Jeremy Johnsona, predsedu predstavenstva exekutívy Asociácie múzeí Sovereign Hill „ Lobing a Sovereign Hill - austrálsky líder exterierových múzeí“. Vysvetlil organizačné usporiadanie  a viaczdrojové financovanie asociácie múzeí. Poukázal na nevyhnutnosť špecialistu – lobistu (tým je práve on), ktorý sa výhradne  profesionálne špecializuje na hľadanie finančných zdrojov u politických, bankových a iných partnerov a ako sa  dlhodobejšie ukazuje,  táto cesta je správna.   Poukázal na dôležitú súčasť fungovania asociácie, a tou sú dobrovoľníci o počte približne tristo ľudí, pôsobiacich  v múzeu ako komparzisti alebo na iných pozíciách súvisiacich s prácou v asociácii múzeí.
Prehliadka botanickej záhrady v Ballarate a slávnostná večera v reprezentačných priestoroch  Asociácie múzeí Sovereign Hill uprostred  jazera Cruise, dala ďalšiu možnosť bližšie sa vzájomne spoznať, porozprávať sa nie len o práci, ale aj o sebe a krajine, z ktorej účastníci pochádzali.   

Záverečný deň 16. sympózia sa niesol v znamení jeho zhodnotenia  riaditeľom múzea Brettom Dunlopom. Konštatoval vysokú úroveň prednesených príspevkov so zaujímavými postrehmi  a prístupmi v práci s návštevníckou verejnosťou. Potešil aj značný záujem austrálskych univerzít a pracovníkov múzeí aktívne sa zúčastniť sympózia. Nižšia účasť zahraničných účastníkov oproti 15. ročníku, ktorý sa konal v Ljublani, bola asi prirodzenou vzhľadom na miesto konania celého podujatia. Záverom vyhlásil, že pravdepodobne 17. sympózium bude v Holandsku v roku 2017, čo  však musí potvrdiť usporiadateľské múzeum, ktoré napriek tomu, že jeho riaditeľ Tijs Van Ruiten potvrdil svoju účasť v Austrálii, sa tak nestalo. Dôvod nebol známy. Potom dostal krátke slovo každý z účastníkov, ktorí vyjadrili ocenenie nad vydareným priebehom sympózia. Poďakovanie za  organizátorskú prácu, milí, ochotní a bezprostredný prístup ľudí z vedenia asociácie múzeí predniesol za všetkých zahraničných hostí Arne Tegelmann, riaditeľ Literárneho a školského múzea v Palamuse, Estónsko. 
Program sympózia pokračoval návštevou Múzea zlata (členom asociácie múzeí Sovereign Hill), kde sme si prezreli stálu expozíciu zameranú na históriu jeho ťažby a spracovania v Ballarete. Najzaujímavejšou časťou celej prehliadky bola možnosť vzhliadnuť pracovné zázemie múzea, depozitáre, oboznámiť sa s prácou kurátorov, reštaurátorov, ale i systémom jeho riadenia. Osem zamestnancov pracujúcich na plný úväzok, ale dvadsiatka a podľa potreby i viac dobrovoľníkov, zabezpečuje odborný chod múzea. Múzeum zlata je výskumným zbierkotvorným pracoviskom so stálou expozíciou.
Ukončenie 16. sympózia a rozlúčka s celým organizačným tímom  sa konal po záverečnom programe pre účastníkov, ktorým bola  prehliadka  zoologickej záhrady.  

5.  Odporúčané závery: 
navrhované opatrenia, prípadne úlohy pre vlastný útvar, alebo iné útvary MŠVVŠ SR. Opatrenia na využitie získaných poznatkov zo ZPC s termínmi a uvedením pracovníka, zodpovedného za ich  realizáciu.
Poslaním bola aktívna účasť na 16. sympóziu školských múzeí a školsko-historických zbierok, ktoré sa koná každý druhý rok. Tohtoročné sympózium sa po prvý raz konalo mimo európskeho kontinentu, v Austrálii, zúčastnilo sa ho cez 50 účastníkov zo 7 krajín Európy a Austrálie.  Múzeum školstva a pedagogiky sa tohto významného školsko-múzejného podujatia - sympózia zúčastňuje od roku 1997 s výnimkou roku 2005 a v prípade doriešenia dôstojného trvalého umiestnenie MŠaP s ohľadom na špecifikáciu pracoviska, by sa MŠaP v roku  2019 alebo 2021 mohlo uchádzať o organizovanie sympózia, tohto prestížneho medzinárodného školského múzejného podujatia (návrh: historická budova školy so zázemím na depoziráre, trvalú expozíciu, príležitostné výstavy a edukačné programy, pracovisko múzea);  vedúca MŠaP, vedenie CVTI SR, MŠVVŠ SR, ihneď

6.   Prehľad prinesenej dokumentácie a miesto jej uloženia
Propagačné a odborné materiály usporiadateľa sympózia a ostatných účastníkov školských
 múzeí a univerzít; Múzeum školstva a pedagogiky Bratislava  

7.   Osobitne vyhodnotený očakávaný prínos ZPC
Potvrdenie správnosti v súčasnosti realizovanej koncepcie odbornej  múzejnej práce  MŠaP 
s naliehavým cieľom doriešiť dôstojné trvalé jeho umiestnenie vzhľadom na špecifikáciu 
pracoviska; nadviazanie nových medzinárodných kontaktov s pozvaním k návšteve Bratislavy
 a MŠaP; mimoriadne inšpirujúci prístup v práci s deťmi a mládežou v oblasti múzejnej 
pedagogiky; ambícia uchádzať sa o organizáciu medzinárodného sympózia v roku 2O19
8.    Spôsob zverejnenia výsledkov ZPC, prenos získaných informácií
podľa charakteru a potreby
článok do odborného časopisu Múzeum, webová stránka MŠaP

Súhlasím so zverejnením správy na internete

Správu vypracoval: Daniela Vaněková			........................................................

Dátum:	10. 4. 2015

Správu schválil: prof. RNDr. Ján Turňa, CSc., gen. riaditeľ CVTI SR	.................................